CELEX: 52016PC0677
Language: el
Date: 2016-10-25
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ με την οποία επιτρέπεται στις Κάτω Χώρες να εφαρμόσουν μειωμένο επίπεδο φορολογίας για την ηλεκτρική ενέργεια που παρέχεται σε σταθμούς φόρτισης ηλεκτρικών οχημάτων

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 25.10.2016
            COM(2016) 677 final
            2016/0332(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία επιτρέπεται στις Κάτω Χώρες να εφαρμόσουν μειωμένο επίπεδο φορολογίας για την ηλεκτρική ενέργεια που παρέχεται σε σταθμούς φόρτισης ηλεκτρικών οχημάτων 
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Η φορολογία των ενεργειακών προϊόντων και της ηλεκτρικής ενέργειας στην ΕΕ διέπεται από την οδηγία 2003/96/ΕΚ του Συμβουλίου
                  1
                (εφεξής «οδηγία για τη φορολογία της ενέργειας» ή «οδηγία»).
            
            
               Σύμφωνα με το άρθρο 19 παράγραφος 1 της οδηγίας, εκτός από τις διατάξεις που προβλέπονται ειδικότερα στα άρθρα 5, 15 και 17, το Συμβούλιο αποφασίζοντας ομόφωνα έπειτα από πρόταση της Επιτροπής μπορεί να επιτρέψει σε ένα κράτος μέλος να θεσπίσει περαιτέρω απαλλαγές ή μειώσεις στο επίπεδο της φορολογίας για λόγους ειδικής πολιτικής.
            
            
               Το άρθρο 15 παράγραφος 1 στοιχείο ε) της οδηγίας επιτρέπει στα κράτη μέλη να εφαρμόζουν φορολογική μείωση ή φορολογική απαλλαγή στην ηλεκτρική ενέργεια που χρησιμοποιείται για τη μεταφορά εμπορευμάτων και επιβατών σιδηροδρομικώς, με μετρό, με τραμ και με τρόλεϊ. Δεν υπάρχει, ωστόσο, διάταξη που να προβλέπει φορολογική μείωση για την ηλεκτρική ενέργεια που χρησιμοποιείται για μεταφορά με άλλα ηλεκτρικά οχήματα πλην των τρόλεϊ.
            
            
               Στόχος της παρούσας πρότασης είναι να επιτραπεί στις Κάτω Χώρες να εφαρμόσουν μειωμένο επίπεδο φορολογίας στην ηλεκτρική ενέργεια που παρέχεται στους σταθμούς φόρτισης ηλεκτρικών οχημάτων. Η μείωση αυτή έχει ως στόχο να προωθηθεί η χρήση καθαρότερων τρόπων μεταφοράς και να μειωθεί η τοπική ατμοσφαιρική ρύπανση, καθώς και οι εκπομπές CO2 από τις μεταφορές. 
            
            
               Το αίτημα και το γενικό πλαίσιο
            
            
               Με επιστολή της 29ης Μαρτίου 2016, σύμφωνα με το άρθρο 19 της οδηγίας, οι ολλανδικές αρχές ενημέρωσαν την Επιτροπή ότι προτίθενται να εφαρμόσουν μειωμένο φορολογικό συντελεστή 49,96 EUR ανά MWh στην ηλεκτρική ενέργεια που παρέχεται στους σταθμούς φόρτισης ηλεκτρικών οχημάτων για ετήσια κατανάλωση έως 10 MWh ανά σταθμό φόρτισης. Η κατανάλωση μεταξύ 10 και 50 MWh θα φορολογείται με τον συντελεστή των 49,96 EUR, η κατανάλωση από 50 έως 10 000 MWh θα φορολογείται με συντελεστή 13,31 EUR και η ετήσια κατανάλωση άνω των 10 000 MWh θα φορολογείται με συντελεστή 0,53 EUR. Για τους σταθμούς φόρτισης που δεν καλύπτονται από τους φορολογικούς συντελεστές για επαγγελματική χρήση, η ετήσια κατανάλωση άνω των 10 000 MWh θα φορολογείται με συντελεστή 1,07 EUR. Ο συνολικός φορολογικός συντελεστής θα υπερβαίνει τον ελάχιστο συντελεστή φορολόγησης της ηλεκτρικής ενέργειας για επαγγελματική χρήση που προβλέπει η οδηγία 2003/96/EΚ. Ο εθνικός φορολογικός συντελεστής που εφαρμόζεται επί του παρόντος στην ηλεκτρική ενέργεια που χρησιμοποιείται για τη φόρτιση ηλεκτρικών οχημάτων για τις αρχικές 10 MWh της ετήσιας κατανάλωσης ανέρχεται σε 100,70 EUR/MWh
                  2
               , που αποτελεί τον εθνικό συντελεστή φορολόγησης της ηλεκτρικής ενέργειας για επαγγελματική και μη επαγγελματική χρήση για το εν λόγω επίπεδο κατανάλωσης. Επί του παρόντος, οι Κάτω Χώρες εφαρμόζουν διαφοροποιημένους εθνικούς συντελεστές φορολογίας
                  3
                για την ηλεκτρική ενέργεια ανάλογα με την καταναλώμενη ποσότητα, σύμφωνα με το άρθρο 5 της οδηγίας 2003/96/ΕΚ. 
            
            
               Συμπληρωματικά πληροφοριακά στοιχεία ελήφθησαν από τις Κάτω Χώρες στις 6 Απριλίου, στις 20 Ιουνίου και στις 18 Αυγούστου 2016.
            
            
               Οι Κάτω Χώρες θα εφαρμόσουν τον μειωμένο φορολογικό συντελεστή για την ηλεκτρική ενέργεια στις προμήθειες ηλεκτρικής ενέργειας σε ηλεκτρικά οχήματα μέσω ειδικών δημόσιων και ιδιωτικών σταθμών φόρτισης για ηλεκτρικά οχήματα. Ο σταθμός φόρτισης μπορεί να αποτελείται από ένα ή περισσότερα σημεία φόρτισης, έκαστο των οποίων είναι σε θέση να φορτίζει ένα ηλεκτρικό όχημα κάθε φορά. Οι φορείς εκμετάλλευσης των σταθμών φόρτισης και οι ιδιωτικές ή εταιρικές οντότητες που δικαιούνται να εφαρμόζουν τον μειωμένο συντελεστή θα υποχρεούνται να υποβάλλουν δήλωση στον προμηθευτή ηλεκτρικής ενέργειας στην οποία θα αναφέρεται ότι η σύνδεση με το δίκτυο προορίζεται αποκλειστικά για την παροχή ηλεκτρικής ενέργειας σε ηλεκτρικά οχήματα. Το αίτημα που υπέβαλαν οι Κάτω Χώρες αποκλείει από τη διάταξη σταθμούς φόρτισης στους οποίους η φόρτιση πραγματοποιείται με αντικατάσταση συσσωρευτών, πράγμα που σημαίνει ότι ο μειωμένος συντελεστής δεν θα εφαρμόζεται στις εν λόγω περιπτώσεις.  
            
            
               Το συνολικό ποσοστό φορολόγησης, συμπεριλαμβανομένου του μειωμένου συντελεστή για τις αρχικές 10 MWh της ετήσιας κατανάλωσης κάθε οντότητας, θα υπερβαίνει κατά πολύ το ελάχιστο επίπεδο που ορίζεται στο παράρτημα I πίνακας Γ της οδηγίας 2003/96/ΕΚ του Συμβουλίου. 
            
            
               Σύμφωνα με τις ολλανδικές αρχές, στην περίπτωση που ο φορέας εκμετάλλευσης του σταθμού φόρτισης προτίθεται να εφαρμόσει μειωμένο φορολογικό συντελεστή στην ηλεκτρική ενέργεια στους οικείους σταθμούς φόρτισης, θα υποχρεούται να υποβάλλει δήλωση στον προμηθευτή ηλεκτρικής ενέργειας διευκρινίζοντας ποιες από τις οικείες συνδέσεις δικτύου προορίζονται αποκλειστικά για την παροχή ηλεκτρικής ενέργειας σε ηλεκτρικά οχήματα. Το μέτρο θα ισχύσει μόνο για την ηλεκτρική ενέργεια που παρέχεται στις συνδέσεις για τις οποίες ο προμηθευτής ηλεκτρικής ενέργειας θα εφαρμόζει τον μειωμένο συντελεστή. Επιπλέον, ο φορέας εκμετάλλευσης υποχρεούται να ενημερώσει τον προμηθευτή ηλεκτρικής ενέργειας σε περίπτωση που η επιχείρησή του είναι προβληματική επιχείρηση, υπό την έννοια ότι αντιμετωπίζει οικονομικά προβλήματα, και είναι επιλέξιμη για ενίσχυση σύμφωνα με τις κατευθυντήριες γραμμές σχετικά με τις κρατικές ενισχύσεις για τη διάσωση και αναδιάρθρωση μη χρηματοπιστωτικών προβληματικών επιχειρήσεων (2014/C 249/01). Στην περίπτωση αυτή, ο προμηθευτής δεν θα έχει πλέον το δικαίωμα να εφαρμόσει τον μειωμένο ενεργειακό φορολογικό συντελεστή στην ηλεκτρική ενέργεια. 
            
            
               Το πλεονέκτημα που απορρέει από τον συντελεστή του ενεργειακού φόρου θα ποικίλλει ανάλογα με την ποσότητα των μεγαβατώρων (MWh). Με βάση τις πληροφορίες του κλάδου, οι Κάτω Χώρες εκτιμούν ότι ανά σταθμό φόρτισης παρέχεται κατά μέσο όρο 1,8 MWh. Στην περίπτωση αυτή, για το 2016, το μέγιστο πλεονέκτημα ανά σταθμό φόρτισης εκτιμάται σε 101 EUR για ολόκληρο το έτος. Το πλεονέκτημα αυτό θα είναι μεγαλύτερο αν αυξηθεί ο κανονικός ενεργειακός φορολογικός συντελεστής.
            
            
               Το (θεωρητικό) μέγιστο συνολικό πλεονέκτημα το 2016 θα επιτευχθεί με την παροχή άνω των 50 MWh ηλεκτρικής ενέργειας σε έναν σταθμό φόρτισης, αλλά αυτό είναι δύσκολο να επιτευχθεί στην πράξη. 
            
            
               Σήμερα υπάρχουν στις Κάτω Χώρες δέκα φορείς εκμετάλλευσης σταθμών φόρτισης.
            
            
               Το μέτρο είναι ανοικτό σε όλους τους φορείς εκμετάλλευσης της ΕΕ, χωρίς διακρίσεις. Ο φορέας εκμετάλλευσης του σταθμού φόρτισης μπορεί να επωφεληθεί από το μέτρο ανεξάρτητα από τη χώρα καταγωγής του. Μια εταιρεία μεταφορών ή ένα νοικοκυριό που διαθέτουν σταθμό φόρτισης θα μπορούσαν επίσης να επωφεληθούν από το μέτρο υπό την προϋπόθεση ότι πληρούν τους ανωτέρω όρους. 
            
            
               Επί του παρόντος δεν υπάρχει θετικό επιχειρηματικό κίνητρο για τους δημόσιους σταθμούς φόρτισης. Αυτό αποτελεί εμπόδιο για την ανάπτυξη των δημόσιων υποδομών φόρτισης και τη χρήση ηλεκτρικών αυτοκινήτων. Στόχος του μέτρου είναι να βελτιωθεί η οικονομική αποδοτικότητα των δημόσιων σταθμών φόρτισης, γεγονός που θα καταστήσει τη χρήση ηλεκτρικών αυτοκινήτων περισσότερο ελκυστική και θα συμβάλει στη βελτίωση του περιβάλλοντος. Η ταχεία ανάπτυξη των δημόσιων υποδομών φόρτισης είναι ζωτικής σημασίας για τη μετάβαση από οχήματα με κινητήρες εσωτερικής καύσης που λειτουργούν κυρίως με ορυκτά καύσιμα στα ηλεκτρικά οχήματα. Η καλά ανεπτυγμένη υποδομή είναι αναγκαία προκειμένου τα ηλεκτρικά οχήματα να καταστούν εφικτή εναλλακτική λύση στις παραδοσιακές οδικές μεταφορές. Η σημασία του εγχειρήματος έγκειται στα περιβαλλοντικά οφέλη που θα προκύψουν από τη μετάβαση στην ηλεκτρική κίνηση. Τα ηλεκτρικά οχήματα παράγουν λιγότερες εκπομπές CO2
                  4
                και λιγότερους τοπικούς ατμοσφαιρικούς ρύπους (PM10, NOx) από τα οχήματα που λειτουργούν με ορυκτά καύσιμα. Σύμφωνα με τις ολλανδικές αρχές, η παραγόμενη από άνθρακα ηλεκτρική ενέργεια θα μειωθεί από 29 % σε 26 % την περίοδο 2014 - 2020, ενώ, την ίδια περίοδο, η παραγόμενη από ανανεώσιμες πηγές ηλεκτρική ενέργεια θα αυξηθεί από 11 % σε 35 %. 
            
            
               Οι φορείς εκμετάλλευσης των σταθμών φόρτισης θα έχουν τη δυνατότητα να μετακυλίσουν (εν μέρει) το πλεονέκτημα του μέτρου στους πελάτες τους υπό τη μορφή μείωσης των τιμών χρέωσης. Στην περίπτωση αυτή, το κόστος απόκτησης ηλεκτρικών οχημάτων θα μειωθεί λόγω του χαμηλότερου κόστους κίνησης. Οι καταναλωτές θα έχουν έτσι κίνητρο να προτιμούν ηλεκτρικό όχημα και όχι όχημα που λειτουργεί με ορυκτά καύσιμα. Ένα άλλο θετικό αποτέλεσμα των χαμηλότερων συντελεστών χρέωσης είναι ότι θα ενθαρρύνουν τους ιδιοκτήτες υβριδικών οχημάτων με ρευματολήπτη, τα οποία μπορούν να κινούνται είτε με ηλεκτρική ενέργεια είτε με ορυκτά καύσιμα, να χρησιμοποιούν για τις μεταφορές ηλεκτρική ενέργεια αντί για ορυκτά καύσιμα.
            
         
         
            
               Επιχειρήματα των Κάτω Χωρών σχετικά με την περίοδο εφαρμογής του μέτρου
            
            
               Καταρχήν, η περίοδος εφαρμογής της παρέκκλισης θα πρέπει να είναι αρκετά μεγάλη ώστε να παρέχει ασφάλεια δικαίου στους φορείς εκμετάλλευσης ηλεκτρικής ενέργειας, ιδιωτικές ή εταιρικές οντότητες. Οι Κάτω Χώρες ζήτησαν τέσσερα έτη σε σχέση με τη μέγιστη δυνατότητα έξι ετών. Υπό τις περιστάσεις αυτές, κρίνεται σκόπιμο να χορηγηθεί η αιτούμενη άδεια για περίοδο τεσσάρων ετών, όπως ζήτησαν οι Κάτω Χώρες και επιτρέπει η οδηγία.
            
            
               Αξιολόγηση του μέτρου βάσει του άρθρου 19 της οδηγίας 2003/96/ΕΚ
            
            
               Λόγοι ειδικής πολιτικής
            
            
               Το άρθρο 19 παράγραφος 1 πρώτο εδάφιο της οδηγίας αναφέρει τα ακόλουθα: 
            
            
               Εκτός από τις διατάξεις που περιλαμβάνονται στα προηγούμενα άρθρα και ειδικότερα στα άρθρα 5, 15 και 17, το Συμβούλιο αποφασίζοντας ομόφωνα μετά από πρόταση της Επιτροπής μπορεί να επιτρέψει σε ένα κράτος μέλος να θεσπίσει περαιτέρω απαλλαγές ή μειώσεις για λόγους ειδικής πολιτικής.
            
            
               Σύμφωνα με τις αρχές των Κάτω Χωρών, το εν λόγω εθνικό μέτρο πληροί την εν λόγω απαίτηση. Τούτο συνάγεται από την πρόθεση των Κάτω Χωρών να μειώσουν τις εκπομπές αερίων του θερμοκηπίου και ατμοσφαιρικών ρύπων από οχήματα και να υποστηρίξουν τον στόχο της ΕΕ σχετικά με την κλιματική αλλαγή για μείωση των εκπομπών CO2 και αύξηση του μεριδίου των ανανεώσιμων πηγών ενέργειας στην τελική κατανάλωση ενέργειας στον τομέα των μεταφορών. Εκτιμάται ότι η δυνατότητα μείωσης του φόρου στην ηλεκτρική ενέργεια που παρέχεται σε ηλεκτρικά οχήματα θα προσφέρει στους καταναλωτές πρόσθετο κίνητρο για να χρησιμοποιούν καθαρότερη ενέργεια και θα συμβάλει στη βελτίωση του περιβάλλοντος. 
            
            
               •Συνοχή με ισχύουσες διατάξεις στον τομέα πολιτικής
            
            
               Σύμφωνα με το άρθρο 19 παράγραφος 1 τρίτο εδάφιο της οδηγίας, η Επιτροπή εξετάζει κάθε αίτημα λαμβάνοντας υπόψη, μεταξύ άλλων, την ορθή λειτουργία της εσωτερικής αγοράς, την ανάγκη να διασφαλισθεί θεμιτός ανταγωνισμός και τις ενωσιακές πολιτικές για την υγεία, το περιβάλλον, την ενέργεια και τις μεταφορές.
            
            
               Οι γενικοί μηχανισμοί του περιγραφόμενου μέτρου δεν θα δημιουργήσουν εμπόδια στο ενδοενωσιακό εμπόριο. Το μέτρο είναι ανοικτό σε όλους τους φορείς εκμετάλλευσης της ΕΕ, χωρίς διακρίσεις. Η χώρα καταγωγής του φορέα εκμετάλλευσης του σταθμού φόρτισης δεν αποτελεί προϋπόθεση για την εφαρμογή του μέτρου. Η παρέκκλιση δεν θα δημιουργήσει κανένα πρόβλημα στη λειτουργία της εσωτερικής αγοράς και δεν θα αντιταχθεί στην επίτευξη των στόχων της πολιτικής της ΕΕ, ιδίως στους τομείς της ενέργειας, της κλιματικής αλλαγής και του περιβάλλοντος. 
            
            
               •Συνοχή με άλλες πολιτικές της Ένωσης
            
            
               Η εφαρμογή του μέτρου θα συμβάλει στη μείωση των εκπομπών από οχήματα και θα υποστηρίξει τους μακροπρόθεσμους κλιματικούς στόχους της ΕΕ για μείωση των εκπομπών CO2. Σύμφωνα με τις εκτιμήσεις που διαβίβασαν οι ολλανδικές αρχές, το αναμενόμενο μείγμα ηλεκτρικής ενέργειας από ανανεώσιμες πηγές στις Κάτω Χώρες θα ανέλθει περίπου στο 35 % το 2020 και θα φθάσει το 41 % μέχρι το 2030. Σύμφωνα με τις Κάτω Χώρες, η ηλεκτρική ενέργεια που χρησιμοποιείται στις δημόσιες υποδομές φόρτισης προέρχεται αποκλειστικά σχεδόν από ανανεώσιμες πηγές ενέργειας. Μελέτη
                  5
                που εκπονήθηκε στις Κάτω Χώρες καταδεικνύει ότι αυτό ενδέχεται να οδηγήσει σε 70 % μείωση των εκπομπών CO2, γεγονός που συνάδει πλήρως με την οδηγία 2009/28/ΕΚ σχετικά με την προώθηση της χρήσης ενέργειας από ανανεώσιμες πηγές. 
            
            
               Η παρούσα πρωτοβουλία ευθυγραμμίζεται πλήρως με την οδηγία 2014/94/ΕΕ
                  6
                για την ανάπτυξη υποδομών εναλλακτικών καυσίμων. Η εν λόγω οδηγία απαιτεί από τα κράτη μέλη να θεσπίσουν εθνικά πλαίσια πολιτικής για την ανάπτυξη της αγοράς εναλλακτικών καυσίμων και των υποδομών τους, ιδίως σε αστικές/προαστιακές και σε άλλες πυκνοκατοικημένες περιοχές. Η οδηγία υποχρεώνει τα κράτη μέλη να εγκαταστήσουν κατάλληλο αριθμό προσβάσιμων στο κοινό σταθμών φόρτισης μέχρι το τέλος του 2020. 
            
            
               
                  Εκτός από τις μειώσεις των εκπομπών αερίων του θερμοκηπίου, η ευρύτερη χρήση ηλεκτρικών αυτοκινήτων θα συμβάλει σημαντικά στη βελτίωση της ποιότητας του αέρα. Εν προκειμένω, οι ευαίσθητες περιοχές αστικής ρύπανσης είναι μία από τις μεγαλύτερες προκλήσεις, οι δε εκπομπές από τις μεταφορές είναι η κύρια πηγή ρύπανσης (ιδίως όσον αφορά την υπέρβαση των τιμών του διοξειδίου του αζώτου NO2). 
               
            
            
               Οι ολλανδικές αρχές αναγνωρίζουν ότι το μέτρο συνιστά κρατική ενίσχυση υπέρ των φορέων εκμετάλλευσης δικτύου που παρέχουν ηλεκτρική ενέργεια σε ηλεκτρικά οχήματα· οι εν λόγω ενισχύσεις ενδέχεται να υπάγονται στις ενισχύσεις που τυγχάνουν απαλλαγής κατά κατηγορία βάσει του άρθρου 44 του κανονισμού 651/2014/ΕΕ της Επιτροπής
                  7
               . 
            
            
               Υπό την προϋπόθεση ότι πληροί τους όρους που προβλέπονται στο άρθρο 44 του γενικού κανονισμού απαλλαγής κατά κατηγορία (κανονισμός 651/2014/ΕΕ), καθώς και τους γενικούς όρους που καθορίζονται σε αυτό, το μέτρο εμπίπτει στο πεδίο εφαρμογής του εν λόγω κανονισμού και, κατά συνέπεια, απαλλάσσεται από την υποχρέωση προηγούμενης κοινοποίησης.
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Το άρθρο 19 της οδηγίας 2003/96/ΕΚ του Συμβουλίου.
            
            
               •Επικουρικότητα (σε περίπτωση μη αποκλειστικής αρμοδιότητας) 
            
         
         
            
               Ο τομέας της έμμεσης φορολογίας, που καλύπτεται από το άρθρο 113 της ΣΛΕΕ, δεν υπάγεται στην αποκλειστική αρμοδιότητα της Ευρωπαϊκής Ένωσης, όπως αυτή ορίζεται στο άρθρο 3 της ΣΛΕΕ.
            
            
               Ωστόσο, δυνάμει του άρθρου 19 της οδηγίας 2003/96/ΕΚ, στο Συμβούλιο έχει απονεμηθεί αποκλειστική αρμοδιότητα, σύμφωνα με το παράγωγο δίκαιο, να επιτρέπει σε ένα κράτος μέλος να θεσπίζει περαιτέρω απαλλαγές ή μειώσεις κατά την έννοια της εν λόγω διάταξης. Τα κράτη μέλη δεν μπορούν επομένως να υποκαταστήσουν το Συμβούλιο. Κατά συνέπεια, στην παρούσα εκτελεστική απόφαση δεν έχει εφαρμογή η αρχή της επικουρικότητας. Εν πάση περιπτώσει, δεδομένου ότι η πράξη αυτή δεν αποτελεί σχέδιο νομοθετικής πράξης, δεν θα πρέπει να διαβιβαστεί στα εθνικά κοινοβούλια σύμφωνα με το πρωτόκολλο αριθ. 2 που προσαρτάται στις Συνθήκες για τον έλεγχο της συμμόρφωσης με την αρχή της επικουρικότητας.
            
            
               Ως εκ τούτου, η πρόταση είναι σύμφωνη με την αρχή της επικουρικότητας. 
            
            
               •Αναλογικότητα
            
            
               Η πρόταση είναι σύμφωνη με την αρχή της αναλογικότητας. Η μείωση της φορολογίας δεν υπερβαίνει τα αναγκαία όρια για την επίτευξη του συγκεκριμένου στόχου.
            
            
               •Επιλογή του νομικού μέσου
            
            
               Προτεινόμενη πράξη: Εκτελεστική απόφαση του Συμβουλίου.
            
            
               3.ΑΠΟΤΕΛΕΣΜΑΤΑ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΩΝ ΤΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας ισχύουσας νομοθεσίας
            
            
               
                  Το μέτρο δεν απαιτεί την αξιολόγηση της ισχύουσας νομοθεσίας.
               
            
            
               •Διαβουλεύσεις με τα ενδιαφερόμενα μέρη
            
            
               Η παρούσα πρόταση βασίζεται σε αίτημα των Κάτω Χωρών και αφορά μόνο το εν λόγω κράτος μέλος.
            
            
               •Συγκέντρωση και χρήση εμπειρογνωσίας
            
            
               Δεν υπήρξε ανάγκη προσφυγής σε εκτιμήσεις εξωτερικών εμπειρογνωμόνων
            
            
               
                  •
                        Εκτίμηση των επιπτώσεων
               
            
            
               Η παρούσα πρόταση αφορά τη χορήγηση έγκρισης σε μεμονωμένο κράτος μέλος κατόπιν αιτήματός του και δεν απαιτεί εκτίμηση επιπτώσεων. Ο αντίκτυπος στις τιμές είναι περιορισμένος, οι επιπτώσεις στην ανθρώπινη υγεία και στο περιβάλλον είναι θετικές, δεδομένου ότι το μέτρο αποσκοπεί στη μείωση της χρήσης ορυκτών καυσίμων και στην προώθηση καθαρότερης ενέργειας στις μεταφορές. 
            
            
               •Καταλληλότητα του κανονιστικού πλαισίου και απλούστευση
            
            
               
                  Το μέτρο δεν προβλέπει απλούστευση. Προκύπτει από το αίτημα των Κάτω Χωρών και αφορά μόνο το εν λόγω κράτος μέλος.
               
            
            
               •Θεμελιώδη δικαιώματα
            
            
               
                  Το μέτρο δεν έχει επίπτωση στα θεμελιώδη δικαιώματα.
               
            
         
         
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Το μέτρο δεν συνεπάγεται καμία οικονομική και διοικητική επιβάρυνση για την ΕΕ. Συνεπώς, η πρόταση δεν έχει καμία επίπτωση στον προϋπολογισμό της Ένωσης.
            
            
               5.ΛΟΙΠΑ ΣΤΟΙΧΕΙΑ
            
            
            
               •Αναλυτική επεξήγηση των επιμέρους διατάξεων της πρότασης
            
            
               
                  Άρθρο 1 - Θα επιτραπεί στις Κάτω Χώρες να μειώσουν τον συντελεστή για την ηλεκτρική ενέργεια που παρέχεται στους σταθμούς φόρτισης ηλεκτρικών οχημάτων οι οποίοι παρέχουν ηλεκτρική ενέργεια σε ηλεκτρικά οχήματα για περίοδο τεσσάρων ετών.
               
            
            
               Το επίπεδο φορολογίας μετά τις μειώσεις δεν επιτρέπεται να είναι χαμηλότερο από τα ελάχιστα επίπεδα της ΕΕ που καθορίζονται στην οδηγία 2003/96/ΕΚ, η δε μείωση θα εφαρμόζεται στην ηλεκτρική ενέργεια που χρησιμοποιείται τόσο από ιδιωτικά όσο και από επαγγελματικά αυτοκίνητα. 
            
            
               
                  Το εθνικό μέτρο που προβλέπεται στην παρούσα απόφαση εντάσσεται στην πολιτική των Κάτω Χωρών για μείωση των εκπομπών CO2, βελτίωση της ποιότητας του αέρα, αύξηση του μεριδίου των ανανεώσιμων πηγών ενέργειας στις μεταφορές και συμβολή στην επίτευξη του στόχου της ΕΕ για την κλιματική αλλαγή. Το μέτρο θα παράσχει κίνητρα στους καταναλωτές ώστε να στραφούν προς καθαρότερη ενέργεια στον τομέα των μεταφορών. 
               
               
                  Άρθρο 2 - Το παρόν άρθρο προβλέπει ορισμό των «ηλεκτρικών οχημάτων», που δεν υπάρχει στην οδηγία 2003/96/ΕΚ και ο οποίος συνάδει με την ισχύουσα νομοθεσία της ΕΕ. Ο ορισμός αποσαφηνίζει το πεδίο εφαρμογής του μέτρου.
               
               
                  Άρθρο 3 – Η αιτούμενη άδεια χορηγείται με ισχύ από 1ης Ιανουαρίου 2016 για περίοδο τεσσάρων ετών, όπως έχουν ζητήσει οι Κάτω Χώρες. 
               
            
            
               2016/0332 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               με την οποία επιτρέπεται στις Κάτω Χώρες να εφαρμόσουν μειωμένο επίπεδο φορολογίας για την ηλεκτρική ενέργεια που παρέχεται σε σταθμούς φόρτισης ηλεκτρικών οχημάτων 
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία 2003/96/ΕΚ του Συμβουλίου, της 27ης Οκτωβρίου 2003, σχετικά με την αναδιάρθρωση του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας
                  8
               , και ιδίως το άρθρο 19,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Στις 29 Μαρτίου 2016 και σύμφωνα με το άρθρο 19 παράγραφος 1 της οδηγίας 2003/96/ΕΚ, οι Κάτω Χώρες ζήτησαν την άδεια να εφαρμόσουν μειωμένο φορολογικό συντελεστή στην ηλεκτρική ενέργεια που παρέχεται σε ηλεκτρικά οχήματα. Κατόπιν αιτήματος της Επιτροπής, οι Κάτω Χώρες υπέβαλαν συμπληρωματικές πληροφορίες στις 6 Απριλίου 2016, στις 20 Ιουνίου και στις 18 Αυγούστου.
            
         
         
            
               (2)Ο μειωμένος φορολογικός συντελεστής αποσκοπεί στην προώθηση της χρήσης ηλεκτρικών οχημάτων με μείωση του κόστους της ηλεκτρικής ενέργειας που χρησιμοποιείται για την κίνηση των οχημάτων αυτών.
            
            
               (3)Η χρήση ηλεκτρικών οχημάτων συνεπάγεται την αποφυγή των εκπομπών ατμοσφαιρικών ρύπων που προέρχονται από την καύση της βενζίνης και του πετρελαίου εσωτερικής καύσης (ντίζελ) ή άλλων ορυκτών καυσίμων και, ως εκ τούτου, συμβάλλει στη βελτίωση της ποιότητας του αέρα στις πόλεις. Η χρήση ηλεκτρικών οχημάτων μπορεί, επιπλέον, να μειώσει τις εκπομπές CO2, σε περίπτωση που η χρησιμοποιούμενη ηλεκτρική ενέργεια παράγεται από ανανεώσιμες πηγές. Συνεπώς, αναμένεται ότι το μέτρο θα συμβάλει στην υλοποίηση των στόχων πολιτικής της Ένωσης για το περιβάλλον, την υγεία και το κλίμα.
            
            
               (4)Οι Κάτω Χώρες ζήτησαν ρητά την εφαρμογή του μειωμένου φορολογικού συντελεστή στην ηλεκτρική ενέργεια που παρέχεται σε ηλεκτρικά οχήματα επαγγελματικής και μη επαγγελματικής χρήσης, καθώς και την κάλυψη των σταθμών φόρτισης που δεν είναι προσβάσιμοι στο κοινό.
            
            
               (5)Οι Κάτω Χώρες ζήτησαν ο μειωμένος συντελεστής φορολόγησης της ηλεκτρικής ενέργειας να εφαρμόζεται μόνο στους σταθμούς φόρτισης στους οποίους η ηλεκτρική ενέργεια χρησιμοποιείται για την άμεση φόρτιση ηλεκτρικών οχημάτων και να μην εφαρμόζεται στην ηλεκτρική ενέργεια που παρέχεται μέσω της αντικατάστασης συσσωρευτών.
            
            
               (6)Η μείωση του φορολογικού συντελεστή στην ηλεκτρική ενέργεια που παρέχεται σε ηλεκτρικά οχήματα μέσω σταθμών φόρτισης θα βελτιώσει την οικονομική αποδοτικότητα των προσβάσιμων στο κοινό σταθμών φόρτισης στις Κάτω Χώρες, γεγονός που αναμένεται να καταστήσει τη χρήση των ηλεκτρικών αυτοκινήτων περισσότερο ελκυστική και να οδηγήσει σε βελτίωση της ποιότητας του ατμοσφαιρικού αέρα.
            
            
               (7)Λαμβανομένου υπόψη του περιορισμένου αριθμού ηλεκτρικών οχημάτων και του γεγονότος ότι το επίπεδο φορολογίας της ηλεκτρικής ενέργειας που παρέχεται στα ηλεκτρικά οχήματα μέσω σταθμών φόρτισης θα υπερβαίνει το ελάχιστο επίπεδο φορολογίας για επαγγελματική χρήση που προβλέπεται στο άρθρο 10 της οδηγίας 2003/96/ΕΚ, είναι απίθανο, κατά τη διάρκεια της εφαρμογής του μέτρου, να οδηγήσει το μέτρο σε στρεβλώσεις του ανταγωνισμού, επομένως δεν θα επηρεάσει αρνητικά την εύρυθμη λειτουργία της εσωτερικής αγοράς.
            
            
               (8)Το επίπεδο φορολογίας της ηλεκτρικής ενέργειας που παρέχεται σε ηλεκτρικά οχήματα μέσω σταθμών φόρτισης μη επαγγελματικής χρήσης θα υπερβαίνει το ελάχιστο επίπεδο φορολογίας για μη επαγγελματική χρήση που προβλέπεται στο άρθρο 10 της οδηγίας 2003/96/ΕΚ.
            
            
               (9)Σύμφωνα με το άρθρο 19 παράγραφος 2 της οδηγίας 2003/96/ΕΚ κάθε άδεια που χορηγείται σύμφωνα με το άρθρο 19 παράγραφος 1 της εν λόγω οδηγίας πρέπει να υπόκειται σε αυστηρούς χρονικούς περιορισμούς. Οι Κάτω Χώρες ζήτησαν τη χορήγηση άδειας για περίοδο τεσσάρων ετών, ώστε να διασφαλιστεί ότι η διάρκεια της άδειας είναι αρκετή ώστε να μην αποθαρρυνθούν οι οικονομικοί φορείς να πραγματοποιήσουν τις αναγκαίες επενδύσεις. Η παρούσα απόφαση δεν θίγει την εφαρμογή των ενωσιακών κανόνων σχετικά με τις κρατικές ενισχύσεις,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Χορηγείται στις Κάτω Χώρες η άδεια να εφαρμόσουν μειωμένο φορολογικό συντελεστή στην ηλεκτρική ενέργεια που παρέχεται στους σταθμούς φόρτισης που χρησιμοποιούνται άμεσα για τη φόρτιση ηλεκτρικών οχημάτων, εξαιρουμένων των σταθμών φόρτισης για αντικατάσταση συσσωρευτών για ηλεκτρικά οχήματα, υπό την προϋπόθεση τήρησης των ελάχιστων επιπέδων φορολογίας που προβλέπονται στο άρθρο 10 της οδηγίας 2003/96/ΕΚ.
            
            
               Άρθρο 2
            
            
               Για τους σκοπούς της παρούσας απόφασης, ισχύει ο ορισμός της έννοιας «ηλεκτρικό όχημα», όπως προβλέπεται στο άρθρο 2 της οδηγίας 2014/94/ΕΕ του Ευρωπαϊκού Κοινοβουλίου και του Συμβουλίου
                  9
               .
            
            
               Άρθρο 3
            
            
               Η παρούσα απόφαση ισχύει από την 1η Ιανουαρίου 2017 έως τις 31 Δεκεμβρίου 2020.
            
            
               Άρθρο 4
            
            
               H παρούσα απόφαση απευθύνεται στο Βασίλειο των Κάτω Χωρών.
            
            
               Βρυξέλλες,
            
            
               
                     για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  Οδηγία 2003/96/ΕΚ του Συμβουλίου, της 27ης Οκτωβρίου 2003, σχετικά με την αναδιάρθρωση του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας (ΕΕ L 283 της 31.10.2003, σ. 51).
               
               
                  
                     (2)
                  Το επίπεδο φορολογίας της ηλεκτρικής ενέργειας είναι το ισχύον τον Ιανουάριο του 2016 (βλ. http://ec.europa.eu/taxation_customs/taxation/excise_duties/energy_products/rates/index_en.htm).
               
               
                  
                     (3)
                  Οι Κάτω Χώρες εφαρμόζουν διαφοροποιημένους φορολογικούς συντελεστές για την ηλεκτρική ενέργεια σύμφωνα με το άρθρο 5 της οδηγίας 2003/96/ΕΚ με βάση ποσοτικά επίπεδα κατανάλωσης. Σύμφωνα με πληροφορίες που διαβιβάστηκαν τον Ιούλιο του 2016, οι εθνικοί φορολογικοί συντελεστές είναι οι ακόλουθοι: 100,70 EUR ανά MWh για 0 - 10 MWh ηλεκτρικής ενέργειας που καταναλώνεται ετησίως, 49,96 EUR για ποσότητες από 10 έως 50 MWh, 13,31 EUR για ποσότητες μεταξύ 50 και 10 000 MWh. Για κατανάλωση άνω των 10 000 MWh, οι φορολογικοί συντελεστές είναι 0,53 EUR για επαγγελματική χρήση και 1,07 EUR για μη επαγγελματική χρήση. 
               
               
                  
                     (4)
                  Πρβλ. Energy consumption, CO2 emissions and other considerations related to Battery Electric Vehicles, European Association for Battery Electric Vehicles (Κατανάλωση ενέργειας, εκπομπές CΟ2 και άλλες παράμετροι που σχετίζονται με τα ηλεκτρικά οχήματα που τροφοδοτούνται αποκλειστικά από συσσωρευτές, Ευρωπαϊκός σύνδεσμος ηλεκτρικών οχημάτων με συσσωρευτή) (
                  
                     http://ec.europa.eu/transport/themes/strategies/consultations/doc/2009_03_27_future_of_transport/20090408_eabev_%28scientific_study%29.pdf
                  
                  ). Το μερίδιο ηλεκτρικής ενέργειας από ανανεώσιμες πηγές στις Κάτω Χώρες ανέρχεται περίπου στο 10 % της συνολικής κατανάλωσης ηλεκτρικής ενέργειας (βλ. την έκθεση προόδου του 2015 των ολλανδικών αρχών σχετικά με την ενέργεια από ανανεώσιμες πηγές στις Κάτω Χώρες 2013 - 2014, οδηγία 2009/28/ΕΚ).
               
               
                  
                     (5)
                  TNO «Energie- en milieu-aspecten van elektrische personenvoertuigen», (7 Απριλίου 2015), σ. 11-15.
               
               
                  
                     (6)
                  Οδηγία 2014/94/ΕΕ του Ευρωπαϊκού Κοινοβουλίου και του Συμβουλίου, της 22ας Οκτωβρίου 2014, για την ανάπτυξη υποδομών εναλλακτικών καυσίμων (ΕΕ L 307 της 28.10.2014, σ. 1-20).
               
               
                  
                     (7)
                  Κανονισμός (ΕΕ) αριθ. 651/2014 της Επιτροπής, της 17ης Ιουνίου 2014, για την κήρυξη ορισμένων κατηγοριών ενισχύσεων ως συμβατών με την εσωτερική αγορά κατ’ εφαρμογή των άρθρων 107 και 108 της Συνθήκης (ΕΕ L 187 της 26.6.2014, σ. 1–78).
               
               
                  
                     (8)
                  ΕΕ L 283 της 31.10.2003, σ. 51.
               
               
                  
                     (9)
                  Οδηγία 2014/94/ΕΕ του Ευρωπαϊκού Κοινοβουλίου και του Συμβουλίου, της 22ας Οκτωβρίου 2014, για την ανάπτυξη υποδομών εναλλακτικών καυσίμων (ΕΕ L 307 της 28.10.2014, σ. 1).